
2 Σεπτεμβρίου, 2026

Εγκύκλιος ΧΧ/2026 

Προς Προσωπικό Τμήματος Φορολογίας 

[bookmark: _Hlk152843728]Θέμα: Επιβολή λογιζόμενου οφέλους ύψους 9% ετησίως επί του υπολοίπου δανείου ή άλλης χρηματικής διευκόλυνσης που παραχωρείται από εταιρεία προς άτομο διευθυντή ή μέτοχο αυτής 
(περί Φορολογίας του Εισοδήματος Νόμος, άρθρα 5(1)(ζ) και 5(2)(ζ)) 

Η παρούσα εγκύκλιος παρέχει διευκρινίσεις αναφορικά με την ερμηνεία και πρακτική εφαρμογή των άρθρων 5(1)(ζ) και 5(2)(ζ) του περί Φορολογίας του Εισοδήματος Νόμου Ν.118(Ι)/2002, όπως τροποποιήθηκε (ο «περί ΦΕ Νόμος»).

2. Σύμφωνα με το άρθρο 5(1)(ζ) (άτομα κάτοικοι της Δημοκρατίας) και το άρθρο 5(2)(ζ) (άτομα που δεν είναι κάτοικοι της Δημοκρατίας) του περί ΦΕ Νόμου, οποτεδήποτε εταιρεία παραχωρεί δάνειο ή άλλη χρηματική διευκόλυνση (εξαιρουμένου υπολοίπου που προέρχεται από εμπορικές συναλλαγές) σε άτομα διευθυντές ή άμεσα ή έμμεσα μετόχους αυτής (ή στους/στις συζύγους αυτών ή σε συγγενείς τους μέχρι δευτέρου βαθμού συγγένειας), στο τέλος κάθε μήνα λογίζεται ότι οι εν λόγω διευθυντές ή μέτοχοι έχουν μηνιαίο όφελος που ισούται με 9% ετησίως επί του εκάστοτε χρεωστικού υπολοίπου του δανείου ή της χρηματικής διευκόλυνσης. Η βεβαίωση και καταβολή του υπολογιζόμενου φόρου εισοδήματος που προκύπτει επί του συγκεκριμένου λογιζόμενου οφέλους γίνεται σύμφωνα με τους περί Παρακρατήσεως Φόρου εξ’ Αποδοχών Κανονισμούς.
3. Για τους σκοπούς των άρθρων 5(1)(ζ) και 5(2)(ζ) του περί ΦΕ Νόμου:
«διευθυντής» 	σημαίνει τον διευθυντή/σύμβουλο που είναι εγγεγραμμένος ως τέτοιος στο Μητρώο του Εφόρου Εταιρειών και Επίσημου Παραλήπτη∙
«μέτοχος» 	σημαίνει το άτομο που άμεσα ή έμμεσα κατέχει μετοχές σε εταιρεία, οποιασδήποτε τάξης, εξαγοράσιμες ή μη∙
«εταιρεία» 	για τους σκοπούς του άρθρου 5(1)(ζ) και του άρθρου 5(2)(ζ) σημαίνει εταιρεία κάτοικο της Δημοκρατίας
«συγγενείς»	για τους σκοπούς του άρθρου 5(1)(ζ) και του άρθρου 5(2)(ζ) σημαίνει συγγενείς μέχρι δευτέρου βαθμού συγγένειας.


4. Οι πρόνοιες των άρθρων 5(1)(ζ) και 5(2)(ζ) του περί ΦΕ Νόμου εφαρμόζονται σε κάθε χρεωστικό υπόλοιπο διευθυντή ή μετόχου με την εταιρεία, και σε κάθε χρεωστικό υπόλοιπο του/της συζύγου ή των συγγενών αυτού με την εταιρεία (εφεξής «Χρεωστικά Υπόλοιπα»), με μοναδική εξαίρεση τα Χρεωστικά Υπόλοιπα που προέρχονται από εμπορικές συναλλαγές μεταξύ της εταιρείας και των εν λόγω προσώπων.
5. Σημειώνεται ότι σε περίπτωση που κατά την ίδια περίοδο υφίστανται με το ίδιο άτομο (μέτοχο ή διευθυντή ή τον/τη σύζυγο ή τους συγγενείς αυτού) χρεωστικά και πιστωτικά υπόλοιπα που δεν προέρχονται από εμπορικές συναλλαγές, τότε τα άρθρα 5(1)(ζ) ή 5(2)(ζ) του περί ΦΕ Νόμου εφαρμόζονται στο χρεωστικό υπόλοιπο κάθε ατόμου, αφού έχει συμψηφιστεί με οποιοδήποτε πιστωτικό υπόλοιπο του ιδίου ατόμου, νοουμένου ότι δεν φέρει τόκο. Σε περίπτωση που το πιστωτικό υπόλοιπο ενός ατόμου, το οποίο δεν φέρει τόκο, υπερβαίνει του χρεωστικού υπολοίπου του ιδίου ατόμου, τότε τα άρθρα 5(1)(ζ) ή 5(2)(ζ) του περί ΦΕ Νόμου δεν εφαρμόζονται επί του χρεωστικού υπολοίπου του συγκεκριμένου ατόμου. Επισημαίνεται ότι χρεωστικά υπόλοιπα ενός ατόμου, δεν συμψηφίζονται με τα πιστωτικά υπόλοιπα άλλου ατόμου, έστω και αν είναι σύζυγος ή συγγενής αυτού.

6. [bookmark: _Ref229994135]Με βάση τα πιο πάνω, για να αποφασιστεί κατά πόσο τα άρθρα 5(1)(ζ) ή 5(2)(ζ) του περί ΦΕ Νόμου εφαρμόζονται επί ενός Χρεωστικού Υπολοίπου είναι απαραίτητο να καθοριστεί κατά πόσο το συγκεκριμένο Χρεωστικό Υπόλοιπο προέρχεται από τις εμπορικές συναλλαγές της εταιρείας. Κατά κύριο λόγο, ένα Χρεωστικό Υπόλοιπο θεωρείται ότι προέρχεται από τις εμπορικές συναλλαγές της εταιρείας εάν προέκυψε στα πλαίσια διεξαγωγής της συνήθους εμπορικής δραστηριότητάς της. Στην περίπτωση πράξεων που δεν είναι έκδηλο κατά πόσο συνιστούν εμπορικές συναλλαγές της εταιρείας (π.χ. στην περίπτωση μεμονωμένων πράξεων), θα πρέπει να διεξάγεται ανάλυση με βάση τα κριτήρια εμπορίας (badges of trade analysis), ως αυτά έχουν καθοριστεί από τη Νομολογία.

7. Επισημαίνονται ότι: 

(1) Το κατά πόσον ένα Χρεωστικό Υπόλοιπο προέρχεται από εμπορικές συναλλαγές κρίνεται αποκλειστικά με βάση τη φύση των δραστηριοτήτων της εταιρείας, χωρίς να λαμβάνεται υπόψη η φύση των δραστηριοτήτων του μετόχου ή διευθυντή ή του/της συζύγου ή των συγγενών αυτού.

(2) Οι σκοποί της εταιρείας, ως αυτοί καθορίζονται στο ιδρυτικό της έγγραφο, δεν συνιστούν από μόνοι τους, ούτε και είναι καθοριστικοί των εμπορικών δραστηριοτήτων της εταιρείας, παρά μόνο καθορίζουν, για τους σκοπούς του περί Εταιρειών Νόμου, Κεφ.113, όπως τροποποιήθηκε, το πλαίσιο μέσα στο οποίο η εταιρεία δικαιούται να ενεργεί. 

(3) Η φορολόγηση εταιρείας σε φόρο εισοδήματος επί παντός εισοδήματος από τόκους με ισχύ από 01/01/2026, ενόψει της τροποποίησης του άρθρου 8(19) του περί ΦΕ Νόμου με τον Τροποποιητικό Νόμο Ν.244(Ι)/2025, δεν επιδρά στην εφαρμογή των άρθρων 5(1)(ζ) και 5(2)(ζ) του περί ΦΕ Νόμου, καθότι από τον εν λόγω φορολογικό χειρισμό δεν συνάγεται ότι τα Χρεωστικά Υπόλοιπα προέρχονται από εμπορικές συναλλαγές. Κατά συνέπεια, η παράγραφος ‎6 εφαρμόζεται ανάλογα.










Μέρος Ι.	Χρεωστικά Υπόλοιπα που προέρχονται από εμπορικές συναλλαγές

8. Σε περίπτωση που με βάση την παράγραφο ‎6 προκύπτει ότι τα Χρεωστικά Υπόλοιπα προέρχονται από εμπορικές συναλλαγές της εταιρείας, τότε:

(1) δεν εφαρμόζονται οι διατάξεις των άρθρων 5(1)(ζ) και 5(2)(ζ) του περί ΦΕ Νόμου·

(2) εάν τα Χρεωστικά Υπόλοιπα φέρουν επιτόκιο, το εισόδημα από τόκους που προκύπτει στην εταιρεία επί των Χρεωστικών Υπολοίπων υπόκειται σε φόρο εισοδήματος∙

(3) εάν τα Χρεωστικά Υπόλοιπα εμπίπτουν στις διατάξεις του άρθρου 33 του περί ΦΕ Νόμου[footnoteRef:1], τότε εφαρμόζονται οι σχετικές διατάξεις. Δηλαδή, σε περίπτωση που τα Χρεωστικά Υπόλοιπα δεν φέρουν επιτόκιο ή φέρουν επιτόκιο που είναι χαμηλότερο από αυτό που καθορίζεται με βάση την αρχή των ίσων αποστάσεων, τότε προστίθεται στο φορολογητέο εισόδημα της εταιρείας νοητό εισόδημα που υπολογίζεται με βάση επιτόκιο που ισούται με τη διαφορά του επιτοκίου όπως καθορίζεται με βάση την αρχή των ίσων αποστάσεων και του πραγματικού επιτοκίου που φέρει το Χρεωστικό Υπόλοιπο, ή εφαρμόζονται τα μέτρα απλούστευσης με βάση την Εγκύκλιο 6/2023, ανάλογα. Ταυτόχρονα, εφαρμόζονται οι πρόνοιες των παραγράφων 7 - 14 του άρθρου 33 του περί ΦΕ Νόμου σχετικά με την υποχρέωση συμπερίληψης του Χρεωστικού Υπόλοιπου στον Φάκελο Τεκμηρίωσης Τιμών Ελεγχόμενων Συναλλαγών και στον Συνοπτικό Πίνακα Πληροφοριών Ελεγχόμενων Συναλλαγών.  [1:  Ένα Χρεωστικό Υπόλοιπο μετόχου ή διευθυντή εμπίπτει στις διατάξεις του άρθρου 33 του περί ΦΕ Νόμου εάν: 
είναι χρηματοδοτικής φύσεως, και
στην περίπτωση διευθυντή (που δεν είναι ταυτόχρονα και μέτοχος), ο διευθυντής είτε μόνος του είτε από κοινού με πρόσωπα συνδεδεμένα με αυτόν, σύμφωνα με το καταστατικό της εταιρείας ή άλλου είδους εξουσιοδότηση από τους μετόχους της εταιρείας, κατέχει δικαιώματα ψήφου με ποσοστό τουλάχιστον πενήντα τοις εκατό (50%) αναφορικά με αποφάσεις που λαμβάνει το διοικητικό συμβούλιο της εταιρείας.] 


Βλέπε Παραδείγματα 1α και 1β αναφορικά με τον φορολογικό χειρισμό Χρεωστικών Υπολοίπων που προέρχονται από εμπορικές συναλλαγές στο επίπεδο της εταιρείας.

9. Χρεωστικά Υπόλοιπα που προέρχονται από εμπορικές συναλλαγές της εταιρείας (εξαιρουμένων δανείων ή χρηματικών διευκολύνσεων που παρέχονται από εταιρείες στα πλαίσια διεξαγωγής της συνήθους εμπορικής δραστηριότητάς τους) και δεν έχουν αποπληρωθεί εντός της περιόδου που παρόμοιας φύσης υπόλοιπα θα είχαν αποπληρωθεί σε μια μη ελεγχόμενη συναλλαγή, από το πέρας της εν λόγω περιόδου, τα συγκεκριμένα Χρεωστικά Υπόλοιπα θα θεωρούνται δάνεια/χρηματικές διευκολύνσεις που δεν προέρχονται από εμπορικές συναλλαγές και θα τυγχάνουν χειρισμού σύμφωνα με το Μέρος ΙΙ (βλέπε Παράδειγμα 2γ).

10. Στην περίπτωση εταιρείας, όπου η παροχή δανείων και χρηματικών διευκολύνσεων εμπίπτει στα πλαίσια διεξαγωγής της συνήθους εμπορικής δραστηριότητάς της, η οποία προβαίνει σε μη εμπορική συναλλαγή με μέτοχο ή διευθυντή ή τον/τη σύζυγο ή τους συγγενείς αυτού και η εν λόγω συναλλαγή δεν αποπληρωθεί εντός περιόδου που παρόμοιας φύσης υπόλοιπα με τρίτα μέρη θα είχαν αποπληρωθεί, τότε το σχετικό υπόλοιπο θα θεωρηθεί χρηματική διευκόλυνση που δεν προέρχεται από εμπορικές συναλλαγές. Κατά συνέπεια εφαρμόζονται οι πρόνοιες του άρθρου 5(1)(ζ) και 5(2)(ζ) και επί του ιδίου Χρεωστικού Υπολοίπου δύναται να επιβάλλεται νοητό εισόδημα στην εταιρεία με βάση το άρθρο 33 του περί ΦΕ Νόμου (βλέπε επίσης παράγραφο ‎13).





Μέρος ΙΙ.	Χρεωστικά Υπόλοιπα που δεν προέρχονται από εμπορικές συναλλαγές

11. Σε περίπτωση που προκύπτει ότι τα Χρεωστικά Υπόλοιπα δεν προέρχονται από εμπορικές συναλλαγές της εταιρείας, τότε εφαρμόζονται οι πρόνοιες των άρθρων 5(1)(ζ) και 5(2)(ζ) του περί ΦΕ Νόμου και λογίζεται ότι το άτομο διευθυντής ή μέτοχος έχει μηνιαίο όφελος που ισούται με εννέα τοις εκατό (9%) ετησίως επί του Χρεωστικού Υπολοίπου. Σε περίπτωση που εντός ενός μήνα παρατηρούνται διακυμάνσεις στο ποσό του Χρεωστικού υπολοίπου, τότε χρησιμοποιείται ο μηνιαίος σταθμισμένος μέσος όρος του υπολοίπου σε ημερήσια βάση.

12. [bookmark: _Ref239232771]Σε περίπτωση που τα Χρεωστικά Υπόλοιπα φέρουν επιτόκιο, τότε:

(1) το μηνιαίο όφελος που λογίζεται ότι έχει ο διευθυντής ή ο μέτοχος με βάση τις διατάξεις των άρθρων 5(1)(ζ) και 5(2)(ζ) του περί ΦΕ Νόμου, ισούται με τη διαφορά του ετήσιου οφέλους 9% και του επιτοκίου που φέρει το κάθε Χρεωστικό Υπόλοιπο επί το υπόλοιπο του Χρεωστικού Υπολοίπου. Κατ’ επέκταση, σε περίπτωση που το Χρεωστικό Υπόλοιπο φέρει ετήσιο επιτόκιο τουλάχιστο 9% ετησίως, ο διευθυντής ή μέτοχος δεν λογίζεται ότι έχει οποιοδήποτε όφελος επί του συγκεκριμένου Χρεωστικού Υπολοίπου με βάση τα άρθρα 5(1)(ζ) και 5(2)(ζ) του περί ΦΕ Νόμου·

(2) το εισόδημα από τους πραγματικούς τόκους που προκύπτει στο επίπεδο της εταιρείας υπόκειται σε φόρο εισοδήματος.

Σημειώνεται ότι το εισόδημα από τους πραγματικούς τόκους που πρόκυψε στο επίπεδο της εταιρείας εντός έτους μέχρι και το φορολογικό έτος 2025 δεν θεωρείται τόκος που αποκτάται από τη συνήθη διεξαγωγή της επιχείρησής της, ούτε τόκος που συνδέεται στενά με τη συνήθη διεξαγωγή της επιχείρησής της. Κατά συνέπεια, απαλλάσσεται του φόρου εισοδήματος με βάση το άρθρο 8(19) του περί ΦΕ Νόμου (ως ίσχυε πριν τον Τροποποιητικό Νόμο Ν.244(Ι)/2025) και υπόκειται σε έκτακτη εισφορά για την άμυνα με βάση το άρθρο 3(2)(β) του περί ΕΕΑ Νόμου (ως ίσχυε πριν τον Τροποποιητικό Νόμο Ν.245(Ι)/2025).

13. [bookmark: _Ref239230839]Ενόψει του σημείου ‎12(β) πιο πάνω, από το φορολογικό έτος 2026, εάν τα Χρεωστικά Υπόλοιπα εμπίπτουν στις διατάξεις του άρθρου 33 του περί ΦΕ Νόμου, εφαρμόζονται οι σχετικές διατάξεις, ανεξάρτητα από τις δραστηριότητες της εταιρείας. Δηλαδή, σε περίπτωση που τα Χρεωστικά Υπόλοιπα είναι χρηματοδοτικής φύσης και δεν φέρουν επιτόκιο ή φέρουν επιτόκιο που είναι χαμηλότερο από αυτό που καθορίζεται με βάση την αρχή των ίσων αποστάσεων, τότε προστίθεται στο φορολογητέο εισόδημα της εταιρείας νοητό εισόδημα που υπολογίζεται με βάση επιτόκιο που ισούται με τη διαφορά του επιτοκίου όπως καθορίζεται με βάση την αρχή των ίσων αποστάσεων και του πραγματικού επιτοκίου που φέρει το Χρεωστικό Υπόλοιπο, ή εφαρμόζονται τα μέτρα απλούστευσης με βάση την Εγκύκλιο 6/2023, ανάλογα. Ταυτόχρονα, εφαρμόζονται οι πρόνοιες των παραγράφων 7 - 14 του άρθρου 33 του περί ΦΕ Νόμου σχετικά με την υποχρέωση συμπερίληψης του Χρεωστικού Υπόλοιπου στον Φάκελο Τεκμηρίωσης Τιμών Ελεγχόμενων Συναλλαγών και στον Συνοπτικό Πίνακα Πληροφοριών Ελεγχόμενων Συναλλαγών.

Ως εκ των πιο πάνω, από την 01/01/2026, επί του ιδίου Χρεωστικού Υπολοίπου δυνατό να επιβάλλεται νοητό εισόδημα στην εταιρεία με βάση το άρθρο 33 του περί ΦΕ Νόμου και ετήσιο όφελος στον διευθυντή ή μέτοχο με βάση τα άρθρα 5(1)(ζ) και 5(2)(ζ) του ιδίου Νόμου. Ωστόσο, για να δοθεί ικανοποιητικός χρόνος προσαρμογής των επιχειρήσεων, η επιβολή νοητού εισοδήματος στην εταιρεία με βάση το άρθρου 33 στα υπόλοιπα επί των οποίων εφαρμόζονται οι πρόνοιες των άρθρων 5(1)(ζ) και 5(2)(ζ) αναστέλλεται μέχρι και την 31/12/2027.

Βλέπε Παραδείγματα 2α μέχρι 2δ αναφορικά με τον φορολογικό χειρισμό Χρεωστικών Υπολοίπων που δεν προέρχονται από εμπορικές συναλλαγές.

14. Στην περίπτωση διευθυντή ή μετόχου εταιρείας που δεν είναι κάτοικος της Δημοκρατίας, το μηνιαίο όφελος που λογίζεται ότι προκύπτει με βάση τις πρόνοιες του άρθρου 5(2)(ζ) του περί ΦΕ Νόμου,- 

(1) 	υπολογίζεται  αποκλειστικά για την περίοδο που ο διευθυντής ή μέτοχος έχει  φυσική παρουσία στη Δημοκρατία με βάση το Χρεωστικό Υπόλοιπο του κατά την εν λόγω περίοδο·

(2) δεν εμπίπτει στο πεδίο εφαρμογής των Συμβάσεων για την Αποφυγή της Διπλής Φορολογίας και την Παρεμπόδιση της Φοροδιαφυγής αναφορικά με Φόρους πάνω στο Εισόδημα και το Κεφάλαιο («ΣΑΔΦ») που υπογράφηκαν μεταξύ της Κυβέρνησης της Κυπριακής Δημοκρατίας και της Κυβέρνησης άλλης δικαιοδοσίας, καθότι δεν δημιουργεί συνθήκες διπλής φορολόγησης. Κατά συνέπεια, οι διατάξεις του άρθρου 5(2)(ζ) του περί ΦΕ Νόμου εφαρμόζονται ανεξαρτήτως εάν κατά τον χρόνο στον οποίο προκύπτει το όφελος βρίσκεται σε ισχύ ΣΑΔΦ μεταξύ της Κυβέρνησης της Κυπριακής Δημοκρατίας και της Κυβέρνησης της δικαιοδοσίας στην οποία είναι φορολογικός κάτοικος ο διευθυντής ή μέτοχος.

Βλέπε Παράδειγμα 3 αναφορικά με την εφαρμογή του άρθρου 5(2)(ζ) του περί ΦΕ Νόμου.

15. [bookmark: _Ref230088767]Σε περίπτωση παραγραφής (legal waiver) Χρεωστικού Υπολοίπου που υπόκειται στις διατάξεις των άρθρων 5(1)(ζ) και 5(2)(ζ) του περί ΦΕ Νόμου, τότε:

(1) Εάν το Χρεωστικό υπόλοιπο αφορά διευθυντή ή μέτοχο που είναι ταυτόχρονα και διευθυντής της εταιρείας (ή τον/τη σύζυγο ή συγγενείς αυτού, για αμφότερες των περιπτώσεων), το όφελος (ποσό της παραγραφής) που προκύπτει στον διευθυντή (είτε είναι ταυτόχρονα μέτοχος είτε όχι) θεωρείται όφελος από αξίωμα εντός των διατάξεων των άρθρων 5(1)(β) ή 5(2)(β), το οποίο αντλείται από την ιδιότητα του ατόμου ως μέλος του διοικητικού συμβουλίου της εταιρείας και ως τέτοιο, υπόκειται σε φόρο εισοδήματος εντός του έτους που γίνεται η παραγραφή. Επισημαίνεται ότι σε περίπτωση διευθυντή ή μετόχου που είναι ταυτόχρονα και διευθυντής, που δεν είναι κάτοικος της Δημοκρατίας, ολόκληρο το ποσό του οφέλους (ποσό παραγραφής) υπόκειται  σε φόρο εισοδήματος και δεν εφαρμόζεται καταμερισμός του οφέλους στη βάση τη φυσική του παρουσία στη Δημοκρατία.

(2) [bookmark: _Ref190692423][bookmark: _Ref230092513]Εάν το Χρεωστικό Υπόλοιπο αφορά μέτοχο που δεν είναι διευθυντής (ή τον/τη σύζυγο ή συγγενείς αυτού ), το όφελος (ποσό παραγραφής) που προκύπτει στον μέτοχο θεωρείται μέρισμα που λαμβάνεται κατά το έτος που γίνεται η παραγραφή και, ως τέτοιο, υπόκειται σε έκτακτη εισφορά για την άμυνα σύμφωνα με τις διατάξεις του άρθρου 3 του περί ΕΕΑ Νόμου.

(3) Οποιοδήποτε ποσό ζημίας προκύπτει στην εταιρεία από την παραγραφή Χρεωστικού Υπολοίπου που υπόκειται στις διατάξεις των άρθρων 5(1)(ζ) και 5(2)(ζ) του περί ΦΕ Νόμου, -

(i) σε περίπτωση που αφορά διευθυντή ή μέτοχο που είναι ταυτόχρονα και διευθυντής της εταιρείας, εκπίπτει του φορολογητέου εισοδήματος της εταιρείας με την προϋπόθεση ότι η εν λόγω ζημία θεωρείται ότι συνιστά δαπάνη που πραγματοποιήθηκε εξολοκλήρου και αποκλειστικά για την κτήση εισοδήματος από την εταιρεία με βάση τις διατάξεις του άρθρου 9(1) του περί ΦΕ Νόμου, αφού ληφθεί υπόψη και η φύση των δραστηριοτήτων της εταιρείας∙

(ii) σε περίπτωση που αφορά μέτοχο που δεν είναι και διευθυντής, δεν εκπίπτει του φορολογητέου της εισοδήματος καθότι ότι η εν λόγω ζημιά τυγχάνει φορολογικού χειρισμού ως διανομή μερίσματος (βλέπε υποπαράγραφο ‎(β) πιο πάνω).

16. Επισημαίνεται ότι οι διατάξεις της αμέσως προηγούμενης παραγράφου ‎15 δεν εφαρμόζονται σε περίπτωση πρόβλεψης για μη είσπραξη (provision) ή/και λογιστικής διαγραφής (write-off) Χρεωστικού Υπολοίπου, οι οποίες, για σκοπούς εφαρμογής των άρθρων 5(1)(ζ) και 5(2)(ζ) του περί ΦΕ Νόμου και της παρούσας εγκυκλίου, αγνοούνται. Συνεπώς, το Χρεωστικό Υπόλοιπο θεωρείται ότι υφίσταται χωρίς οποιαδήποτε απομείωση, επί του οποίου συνεχίζεται να υπολογίζεται όφελος με βάση τις διατάξεις των άρθρων 5(1)(ζ) και 5(2)(ζ) του περί ΦΕ Νόμου και της παρούσας εγκυκλίου.

Μέρος ΙΙΙ.	Συμπερίληψη του μηνιαίου οφέλους που λογίζεται με βάση τα άρθρα 5(1)(ζ) και 5(2)(ζ) του περί ΦΕ Νόμου στη Δήλωση Εργοδότη (Τ.Φ.7) και στη Δήλωση Εισοδήματος Ατόμου (Τ.Φ.1)

17.  Σύμφωνα με τις διατάξεις του άρθρου 6(3) του περί Βεβαιώσεως και Εισπράξεως Φόρων Νόμου Ν.4/78, όπως τροποποιήθηκε (ο «περί ΒΕΦ Νόμος»), το μηνιαίο όφελος που λογίζεται με βάση τα άρθρα 5(1)(ζ) και 5(2)(ζ) του περί ΦΕ Νόμου εμπίπτει στον όρο «αμοιβή». Κατά συνέπεια υπόκειται στις διατάξεις του άρθρου 6(1) - (2) του περί ΒΕΦ Νόμου και ως εκ τούτου θα πρέπει να συμπεριλαμβάνεται στη Δήλωση Εργοδότη Τ.Φ.7. 

18. Επισημαίνεται ότι ακόμα και στην περίπτωση μετόχου, που δεν είναι υπάλληλος της εταιρείας, ούτε λαμβάνει οποιαδήποτε αμοιβή από την εταιρεία, το μηνιαίο όφελος που λογίζεται με βάση τα άρθρα τα άρθρα 5(1)(ζ) και 5(2)(ζ) του περί ΦΕ Νόμου θα πρέπει να συμπεριλαμβάνεται στη Δήλωση Εργοδότη Τ.Φ.7 και κατ’ επέκταση θα πρέπει να παρέχεται στον μέτοχο Πιστοποιητικό Αποδοχών (Τ.Φ.63).

19. Ταυτόχρονα, το μηνιαίο όφελος που λογίζεται με βάση τα άρθρα 5(1)(ζ) και 5(2)(ζ) του περί ΦΕ Νόμου συνιστά εισόδημα που εμπίπτει στις διατάξεις του άρθρου 5 του περί ΦΕ Νόμου, και ως τέτοιο εμπίπτει και στις διατάξεις του άρθρου 5 του περί ΒΕΦ Νόμου. Κατά συνέπεια, κάθε άτομο διευθυντής ή μέτοχος, ο οποίος λογίζεται ότι έχει τέτοιο όφελος, οφείλει όπως το συμπεριλάβει στη Δήλωση Εισοδήματός του (Τ.Φ.1).

Μέρος ΙV.	Βεβαίωση και καταβολή του υπολογιζόμενου φόρου επί του μηνιαίου οφέλους που λογίζεται με βάση τα άρθρα 5(1)(ζ) και 5(2)(ζ) του περί ΦΕ Νόμου

20. Σύμφωνα με τις διατάξεις των άρθρων 5(1)(ζ) και 5(2)(ζ) του περί ΦΕ Νόμου, ο υπολογιζόμενος φόρος επί του μηνιαίου οφέλους που λογίζεται ότι προκύπτει στον διευθυντή ή μέτοχο επί των Χρεωστικών Υπολοίπων βεβαιώνεται και καταβάλλεται σύμφωνα με τους περί Παρακρατήσεως Φόρου εξ’ Αποδοχών Κανονισμούς του 1969, όπως τροποποιήθηκαν. 

21. Επομένως, κάθε εταιρεία που έχει παραχωρήσει δάνειο ή άλλη χρηματική διευκόλυνση που υπόκειται στις διατάξεις των άρθρων 5(1)(ζ) και 5(2)(ζ) του περί ΦΕ Νόμου, οφείλει να καταβάλλει στο Τμήμα Φορολογίας το σύνολο του υπολογιζόμενου φόρου επί του μηνιαίου οφέλους των διευθυντών ή μετόχων στα Χρεωστικά Υπόλοιπα μέχρι την τελευταία ημέρα του μήνα που έπεται του μήνα στον οποίο λογίστηκε το μηνιαίο όφελος. Η εν λόγω υποχρέωση υφίσταται για κάθε εταιρεία με Χρεωστικά Υπόλοιπα, ανεξάρτητα αν η εταιρεία δεν καταβάλλει οποιαδήποτε αμοιβή στο διευθυντή ή μέτοχό της ή σε περίπτωση που καταβάλλει αμοιβή, αυτή είναι μικρότερη του υπολογιζόμενου φόρου.

22. Για σκοπούς ορθού υπολογισμού του φόρου εισοδήματος επί του μηνιαίου οφέλους των διευθυντών ή μετόχων στα Χρεωστικά Υπόλοιπα η εταιρεία ζητά από τον διευθυντή ή μέτοχο την υποβολή Δήλωσης για Διεκδίκηση Φορολογικών Εκπτώσεων (Έντυπο Τ.Φ.59).

23. Σε περίπτωση που εργοδότης παραλείψει να καταβάλει το ποσό του υπολογιζόμενου φόρου επί του μηνιαίου οφέλους εντός της πιο πάνω προθεσμίας, ο φόρος εισπράττεται μαζί με τόκο υπερημερίας και επιβαρύνσεις σύμφωνα με τις διατάξεις των άρθρων 39 και 50Α του περί ΒΕΦ Νόμου.

24. Επισημαίνεται ότι το μηνιαίο όφελος που λογίζεται με βάση τα άρθρα 5(1)(ζ) και 5(2)(ζ) του περί ΦΕ Νόμου δεν θεωρείται ότι εμπίπτει στον όρο «αποδοχαί» σύμφωνα με το άρθρο 43 του περί ΒΕΦ Νόμου. Κατ’ επέκταση, οι διατάξεις του Μέρους Χ «Φόρος που παρακρατείται από αποδοχές» του περί ΒΕΦ Νόμου δεν εφαρμόζονται στην περίπτωσή του. Ως αποτέλεσμα, δεν επιβάλλεται η επιπρόσθετη επιβάρυνση ύψους 1% για κάθε μήνα κατά τον οποίο καθυστερεί η καταβολή του φόρου με βάση το άρθρο 44 του περί ΒΕΦ Νόμου, αλλά επιβάλλονται οι χρηματικές επιβαρύνσεις και ο τόκος σύμφωνα με τις διατάξεις των άρθρων 39 και 50Α του ιδίου Νόμου.

25. Ο Έφορος Φορολογίας (ο «Έφορος») προβαίνει σε επιβολή και βεβαίωση του φόρου εισοδήματος που προκύπτει επί του του μηνιαίου οφέλους που λογίζεται με βάση τα άρθρα 5(1)(ζ) και 5(2)(ζ) με βάση τις διατάξεις των περί Παρακρατήσεως Φόρου εξ’ Αποδοχών Κανονισμών και όχι με βάση τις διατάξεις του Μέρους ΙΙΙ του περί ΒΕΦ Νόμου. 

26. Σύμφωνα με τους εν λόγω κανονισμούς, ο Έφορος προβαίνει σε επιβολή και βεβαίωση του ποσού του φόρου εισοδήματος επί του συγκεκριμένου λογιζόμενου οφέλους σε οποιοδήποτε χρόνο, δηλαδή χωρίς να δεσμεύεται από τις προθεσμίες των έξη και δώδεκα ετών που ορίζει το άρθρο 23 του περί ΒΕΦ Νόμου. Ωστόσο, για πρακτικούς λόγους, ο Έφορος προτίθεται να περιορίσει την επιβολή και βεβαίωση φόρου στις συγκεκριμένες περιπτώσεις εντός περιόδου δώδεκα ετών από τη λήξη του φορολογικού έτους εντός του οποίου λογίζεται το μηνιαίο όφελος. 

27. Η παρούσα εγκύκλιος εφαρμόζεται από το φορολογικό έτος 2026. Η ερμηνευτική εγκύκλιος 14 με ημερομηνία 14 Νοεμβρίου 2017 παύει να έχει εφαρμογή από το φορολογικό έτος 2026 και έπειτα, όπου και αντικαθίσταται με την παρούσα.

28. Υποθέσεις που δεν καλύπτονται από την παρούσα εγκύκλιο, να διαβιβάζονται στον Έφορο για οδηγίες. 
	





	Σωτήρης Α. Μαρκίδης

	Έφορος Φορολογίας


   



Κοινοποίηση:	

Γενικό Ελεγκτή της Δημοκρατίας
Γενικό Λογιστή της Δημοκρατίας
Γενικό Διευθυντή Υπουργείου Οικονομικών
Πρόεδρο Εφοριακού Συμβουλίου
Παγκύπριο Δικηγορικό Σύλλογο
Σύνδεσμο Εγκεκριμένων Λογιστών Κύπρου (ΣΕΛΚ)
Σύνδεσμο Εσωτερικών Ελεγκτών Κύπρου
Σύνδεσμο Εταιρειών Παροχής Διοικητικών Υπηρεσιών (CYFA)

Σύνδεσμος Τραπεζών Κύπρου
Κυπριακό Εμπορικό και Βιομηχανικό Επιμελητήριο (ΚΕΒΕ)
Ομοσπονδία Εργοδοτών και Βιομηχάνων (ΟΕΒ) 

Cyprus VAT Association (CYVA)



Παραδείγματα

Παραδείγματα αναφορικά με τον φορολογικό χειρισμό Χρεωστικών Υπολοίπων που προέρχονται από εμπορικές συναλλαγές στο επίπεδο της εταιρείας.


Παράδειγμα 1α

Εταιρεία κάτοικος της Δημοκρατίας, της οποίας οι συνήθεις εμπορικές δραστηριότητες περιλαμβάνουν την παροχή δανείων, παραχωρεί, κατά το φορολογικό έτος 2026, στον διευθυντή της, που είναι κάτοικος της Δημοκρατίας, έντοκο δάνειο με ετήσιο επιτόκιο 5%. Το ύψος του επιτοκίου καθορίστηκε με βάση την αρχή των ίσων αποστάσεων.

Φορολογικός χειρισμός: O τόκος που προκύπτει στην εταιρεία με βάση το συμφωνημένο επιτόκιο 5% υπόκειται σε φόρο εισοδήματος με βάση τις διατάξεις του άρθρου 5 του περί ΦΕ Νόμου. 

Το συγκεκριμένο δάνειο δεν υπόκειται στις διατάξεις των άρθρων 5(1)(ζ) ή 5(2)(ζ) του περί ΦΕ Νόμου, καθότι προέρχεται από εμπορικές συναλλαγές της εταιρείας. 


Παράδειγμα 1β

Εταιρεία κάτοικος της Δημοκρατίας, της οποίας οι συνήθεις εμπορικές δραστηριότητες περιλαμβάνουν την παροχή δανείων, κατά το φορολογικό έτος 2026, παραχωρεί σε μέτοχό της, ο οποίος κατέχει το 30% του μετοχικού της κεφαλαίου έντοκο δάνειο με ετήσιο επιτόκιο 3%. Το ετήσιο επιτόκιο για το συγκεκριμένο δάνειο με βάση την αρχή των ίσων αποστάσεων είναι 5%.

Φορολογικός χειρισμός: Ο τόκος που προκύπτει στην εταιρεία με βάση το συμφωνημένο επιτόκιο 3% υπόκειται σε φόρο εισοδήματος με βάση τις διατάξεις του άρθρου 5 του περί ΦΕ Νόμου. 

Επίσης, καθότι το επιτόκιο που φέρει το δάνειο είναι κατώτερο του επιτοκίου ως υπολογίστηκε με βάση την αρχή των ίσων αποστάσεων, επιβάλλεται στην εταιρεία νοητός τόκος με βάση ετήσιο επιτόκιο 2% (5% μείον 3%)  σύμφωνα με τις διατάξεις του άρθρου 33 του περί ΦΕ Νόμου, ο οποίος υπόκειται σε φόρο εισοδήματος με βάση τις διατάξεις του άρθρου 5 του ιδίου νόμου. 

Το συγκεκριμένο δάνειο δεν υπόκειται στις διατάξεις των άρθρων 5(1)(ζ) ή 5(2)(ζ) του περί ΦΕ Νόμου, καθότι προέρχεται από εμπορικές συναλλαγές της εταιρείας. 















Παραδείγματα αναφορικά με τον φορολογικό χειρισμό Χρεωστικών Υπολοίπων που δεν προέρχονται από εμπορικές συναλλαγές στο επίπεδο της εταιρείας.


Παράδειγμα 2α 

[bookmark: _Hlk230091833]Εταιρεία κάτοικος της Δημοκρατίας, η οποία δραστηριοποιείται στον τομέα του λιανικού εμπορίου, κατά το έτος 2026 παραχωρεί στον διευθυντή της, ο οποίος δεν κατέχει δικαιώματα ψήφου αναφορικά με αποφάσεις που λαμβάνει το διοικητικό συμβούλιο της εταιρείας, άτοκο δάνειο. Η παροχή δανείων περιλαμβάνεται στους σκοπούς της εταιρείας σύμφωνα με το ιδρυτικό της έγγραφο, ωστόσο δεν εμπίπτει στις εμπορικές της δραστηριότητες.

Φορολογικός χειρισμός: 

Δεδομένου ότι η παροχή δανείων δεν εμπίπτει στις εμπορικές δραστηριότητες της εταιρείας (παρόλο που περιλαμβάνεται στους σκοπούς της σύμφωνα με το ιδρυτικό της έγγραφο), εφαρμόζονται οι διατάξεις των άρθρων 5(1)(ζ) ή 5(2)(ζ) του περί ΦΕ Νόμου. Κατά συνέπεια, ο διευθυντής λογίζεται ότι έχει μηνιαίο όφελος που ισούται με 9% ετήσια επί του υπολοίπου του δανείου. 

Ο φόρος εισοδήματος που προκύπτει επί του πιο πάνω λογιζόμενου μηνιαίου οφέλους στο διευθυντή βεβαιώνεται και καταβάλλεται σύμφωνα με τους περί Παρακρατήσεως Φόρου εξ Αποδοχών Κανονισμούς (βλέπε Μέρος IV της παρούσας εγκυκλίου). 

Το λογιζόμενο μηνιαίο όφελος δηλώνεται από τον διευθυντή στη Δήλωση Εισοδήματός του (Τ.Φ.1) για το σχετικό έτος και από την εταιρεία στη Δήλωση Εργοδότη (Τ.Φ.7).

Καθότι ο διευθυντής δεν κατέχει δικαιώματα ψήφου αναφορικά με αποφάσεις που λαμβάνει το διοικητικό συμβούλιο της εταιρείας, το συγκεκριμένο δάνειο δεν εμπίπτει στις διατάξεις του άρθρου 33 του περί ΦΕ Νόμου.


Παράδειγμα 2β

Όπως το παράδειγμα 2α, αλλά το δάνειο που παραχωρεί η εταιρεία στον διευθυντή της φέρει επιτόκιο 3% ετησίως. Το ύψος του επιτοκίου καθορίστηκε αυθαίρετα. Το ετήσιο επιτόκιο για το συγκεκριμένο δάνειο με βάση την αρχή των ίσων αποστάσεων είναι 5%.

Φορολογικός χειρισμός: Δεδομένου ότι η παροχή δανείων δεν εμπίπτει στις εμπορικές δραστηριότητες της εταιρείας, εφαρμόζονται οι διατάξεις των άρθρων 5(1)(ζ) ή 5(2)(ζ) του περί ΦΕ Νόμου. Κατά συνέπεια, ο διευθυντής λογίζεται ότι έχει μηνιαίο όφελος που ισούται με 6% (9% μείον 3%) ετησίως επί του υπολοίπου του δανείου.  

Ο φόρος εισοδήματος που προκύπτει επί του πιο πάνω λογιζόμενου μηνιαίου οφέλους στο διευθυντή βεβαιώνεται και καταβάλλεται σύμφωνα με τους περί Παρακρατήσεως Φόρου εξ Αποδοχών Κανονισμούς (βλέπε Μέρος IV της παρούσας εγκυκλίου). 

Το εισόδημα από τόκους που προκύπτει στην εταιρεία με βάση το συμφωνημένο επιτόκιο 3% υπόκειται σε φόρο εισοδήματος με βάση το άρθρο 5 του περί ΦΕ Νόμου, ανεξαρτήτως εάν η παροχή δανείων εμπίπτει στις εμπορικές της δραστηριότητες. 

Το ετήσιο επιτόκιο με βάση την αρχή των ίσων αποστάσεων δεν είναι σχετικό με τη συγκεκριμένη περίπτωση, καθότι λόγω του ότι ο διευθυντής δεν κατέχει δικαιώματα ψήφου αναφορικά με αποφάσεις που λαμβάνει το διοικητικό συμβούλιο της εταιρείας, το συγκεκριμένο δάνειο δεν εμπίπτει στις διατάξεις του άρθρου 33 του περί ΦΕ Νόμου.


Παραδείγματα αναφορικά με τον φορολογικό χειρισμό Χρεωστικών Υπολοίπων που δεν προέρχονται από εμπορικές συναλλαγές στο επίπεδο της εταιρείας (συνέχεια).


Παράδειγμα 2γ 

Εταιρεία κάτοικος της Δημοκρατίας, η οποία δραστηριοποιείται στον κατασκευαστικό κλάδο, κατά το έτος 2025 διαθέτει σε μέτοχό της (κάτοικο της Δημοκρατίας), που κατέχει 20% του μετοχικού της κεφαλαίου, κατοικία με τιμή πώλησης ύψους €500.000, η οποία αντιπροσωπεύει την αγοραία αξία της κατοικίας κατά την ημερομηνία της πώλησης. Η κατοικία παραδόθηκε στον μέτοχο την 01/01/2026, ωστόσο ο μέτοχος εξακολουθεί να οφείλει στην εταιρεία ποσό ύψους €300.000.

Σύμφωνα με την πολιτική της εταιρείας, το συνολικό τίμημα πώλησης εξοφλείται μέχρι την ημερομηνία παράδοσης της. Η παροχή δανείων περιλαμβάνεται στους σκοπούς της εταιρείας σύμφωνα με το ιδρυτικό της έγγραφο, ωστόσο δεν εμπίπτει στις εμπορικές της δραστηριότητες.

Φορολογικός χειρισμός: Παρά του ότι το Χρεωστικό Υπόλοιπο (€300.000) του μετόχου με την εταιρεία προέκυψε από διάθεση κατοικίας, η οποία εμπίπτει στις εμπορικές δραστηριότητες της εταιρείας, εντούτοις, καθότι η εξόφλησή του δεν πραγματοποιήθηκε σύμφωνα με την πολιτική της εταιρείας (δηλαδή μέχρι την παράδοση της κατοικίας), από την 01/01/2026 (ημερομηνία παράδοσης της κατοικίας), το ποσό των €300.000, το οποίο παραμένει οφειλόμενο μετά την ημερομηνία παράδοσης της κατοικίας, θεωρείται δάνειο/χρηματική διευκόλυνση από την εταιρεία προς τον μέτοχό της, το οποίο δεν προέρχεται από εμπορικές συναλλαγές. 

Συνεπώς, από 01/01/2026, επί του Χρεωστικού εφαρμόζονται οι διατάξεις των άρθρων 5(1)(ζ) του περί ΦΕ Νόμου και ο μέτοχος λογίζεται ότι έχει μηνιαίο όφελος που ισούται με 9% ετησίως επί του Χρεωστικού Υπολοίπου.  

Ο φόρος εισοδήματος που προκύπτει επί του πιο πάνω λογιζόμενου μηνιαίου οφέλους στο διευθυντή βεβαιώνεται και καταβάλλεται σύμφωνα με τους περί Παρακρατήσεως Φόρου εξ Αποδοχών Κανονισμούς (βλέπε Μέρος IV της παρούσας εγκυκλίου).


Παράδειγμα 2δ 

Όπως το παράδειγμα 2γ, αλλά η κατοικία διατέθηκε σε μέτοχο που κατέχει 30% του μετοχικού κεφαλαίου της εταιρείας.

Οι φορολογικές επιπτώσεις για τον μέτοχο είναι όπως αναφέρονται στο Παράδειγμα 2γ.

Επιπρόσθετα, για την εταιρεία, στο ποσό του Χρεωστικού Υπολοίπου το οποίο παραμένει οφειλόμενο μετά την 31/12/2027, εφαρμόζονται οι πρόνοιες του άρθρου 33 του περί ΦΕ Νόμου, με αποτέλεσμα από το φορολογικό έτος 2028 και εντεύθεν να προκύπτει νοητό εισόδημα από τόκους, το οποίο υπολογίζεται με βάση επιτόκιο που καθορίζεται με βάση την αρχή των ίσων αποστάσεων.

Παράδειγμα αναφορικά με την εφαρμογή του άρθρου 5(2)(ζ) του περί ΦΕ Νόμου (μη φορολογικός κάτοικος της Δημοκρατίας).

Παράδειγμα 3: Εταιρεία κάτοικος της Δημοκρατίας, η οποία δραστηριοποιείται στον τομέα της υγείας, παραχωρεί άτοκο δάνειο σε άτομο μέτοχό της που είναι φορολογικός κάτοικος Ελλάδας (μη κάτοικος της Δημοκρατίας). Ο συγκεκριμένος μέτοχος δεν είναι διευθυντής της εταιρείας, ούτε λαμβάνει οποιαδήποτε αμοιβή από την εταιρεία. Η παροχή δανείων περιλαμβάνεται στους σκοπούς της εταιρείας σύμφωνα με το ιδρυτικό της έγγραφο, ωστόσο δεν εμπίπτει στις εμπορικές της δραστηριότητες. 

Φορολογικός χειρισμός: Δεδομένου ότι η παροχή δανείων δεν εμπίπτει στις εμπορικές δραστηριότητες της εταιρείας (παρόλο που περιλαμβάνεται στους σκοπούς της σύμφωνα με το ιδρυτικό της έγγραφο), εφαρμόζονται οι διατάξεις του άρθρου 5(2)(ζ) του περί ΦΕ Νόμου. Κατά συνέπεια, ο μέτοχος λογίζεται ότι έχει μηνιαίο όφελος, το οποίο υπολογίζεται αποκλειστικά για την περίοδο που ο μέτοχος έχει φυσική παρουσία στη Δημοκρατία με βάση το υπόλοιπο του δανείου κατά την εν λόγω περίοδο επί 9% ετησίως. Επισημαίνεται ότι η εφαρμογή των διατάξεων του άρθρου 5(2)(ζ) του περί ΦΕ Νόμου δεν επηρεάζεται από τις διατάξεις της εν ισχύ ΣΑΔΦ μεταξύ Κύπρου και Ελλάδας.

Ο φόρος εισοδήματος που προκύπτει επί του πιο πάνω λογιζόμενου μηνιαίου οφέλους στο μέτοχο βεβαιώνεται και καταβάλλεται σύμφωνα με τους περί Παρακρατήσεως Φόρου εξ Αποδοχών Κανονισμούς (βλέπε Μέρος IV της παρούσας εγκυκλίου). 

Ο μέτοχος, σύμφωνα με το άρθρο 5 του περί ΒΕΦ Νόμου, έχει υποχρέωση να υποβάλει Δήλωση Εισοδήματος Τ.Φ.1 στην οποία να συμπεριλάβει το πιο πάνω λογιζόμενο μηνιαίο όφελος, σε περίπτωση που με βάση το διάταγμα που εκδίδεται από το Υπουργικό Συμβούλιο δυνάμει των διατάξεων του άρθρου 5(1) του περί ΒΕΦ Νόμου, εμπίπτει στις κατηγορίες προσώπων που έχουν υποχρέωση υποβολής Δήλωσης Εισοδήματος (αφού ληφθεί υπόψη και το συγκεκριμένο λογιζόμενο μηνιαίο όφελος). 

Το λογιζόμενο μηνιαίο όφελος δηλώνεται επίσης από την εταιρεία στη Δήλωση Εργοδότη (Τ.Φ.7).



Υπουργείο Οικονομικών, Τμήμα Φορολογίας, 1471 Λευκωσία, 
Γωνία Μιχαλάκη Καραολή & Γρηγόρη  Αυξεντίου 1096 Λευκωσία
		Ηλεκτρονικό ταχυδρομείο: hq@tax.mof.gov.cy   
Iστοσελίδα: www.mof.gov.cy/tax 

